
[bookmark: TextBodyBegin]Euroopa Parlament,
–	võttes arvesse oma varasemaid resolutsioone Kuuba kohta, 
–	võttes arvesse kodukorra artiklit 150,
[bookmark: _GoBack]A.	arvestades, et inimõiguste kaitsja ja opositsioonijuht José Daniel Ferrer García peeti 11. juulil 2021 Kuubas ulatuslike meeleavalduste raames kinni ning teda on hoitud alates 14. augustist 2021 isolatsioonis; arvestades, et Kuuba režiim on Ferrer Garcíat rohkem kui kümme aastat rahumeelse poliitilise aktivismi eest korduvalt vangis hoidnud, ahistanud ja hirmutanud; arvestades, et alates 2023. aasta märtsist on teda hoitud isolatsioonis, perekond ei ole saanud teavet tema tervise kohta ja perekonnal ei ole õigust teda külastada; 
B.	arvestades, et Kuuba režiim hoiab poliitvange kõige kohutavamates tingimustes; arvestades, et teadete kohaselt on José Daniel Ferrer García kriitilises seisundis ja teda hoitakse vangistuses ilma arstiabita, napi toiduga ja ebasanitaarsetes tingimustes, mis on piinamise, ebainimliku või alandava kohtlemise vormid; 
C.	arvestades, et inimõiguste olukord Kuubas on alarmeeriv, eriti dissidentide jaoks, keda jälgitakse murettekitaval määral ja peetakse meelevaldselt kinni; arvestades, et poliitvangide arv ei ole teada, kuid usaldusväärsete allikate kohaselt on režiim neid vangistanud üle tuhande, sealhulgas alaealised; arvestades, et paljude poliitvangide hulgas on Luis Manuel Otero Alcántara ja Lizandra Gongora, kelle tervislik seisund on kriitiline; 
1.	nõuab tungivalt, et Kuuba režiim vabastaks viivitamata ja tingimusteta José Daniel Ferrer García ning kõik isikud, keda peetakse poliitiliselt ja meelevaldselt kinni väljendusvabaduse ja rahumeelse kogunemise vabaduse õiguse kasutamise eest;
2.	mõistab hukka Kuuba režiimi pidevad inimõiguste rikkumised ja kuritarvitused, mis on teiste hulgas toime pandud meeleavaldajate, poliitiliste teisitimõtlejate, usujuhtide ja inimõiguste aktivistide suhtes; nõuab tungivalt, et Kuuba ametivõimud lõpetaksid viivitamata repressioonid; 
3.	mõistab hukka Kuuba ametivõimude poolt toime pandud José Daniel Ferrer García ja teiste poliitvangide piinamise ning ebainimliku, alandava ja väärkohtlemise; nõuab, et režiimi tagakiusamise ohvrite perekondadele antaks viivitamata luba ohvrit kuni vabastamiseni külastada, ning et ohvritele antaks arstiabi; 
4.	väljendab taas tingimusteta toetust Kuuba rahvale ja kõigile inimõiguste kaitsjatele Kuubas nende pühendumise eest vabadustele ja õigustele, mida režiim on aastakümneid eitanud; kutsub režiimi üles oma kodanikke kuulama ja osalema kaasavas riigisiseses dialoogis, mille eesmärk on moderniseerimine ja demokratiseerimine;
5.	kordab oma üleskutset nõukogule kohaldada inimõiguste rikkujate vastase ELi sanktsioonirežiimi (ELi Magnitski akti) sätteid ja kehtestada sanktsioonid isikute suhtes, kes vastutavad inimõiguste pideva rikkumise eest Kuubal;
6.	kordab oma varasemaid seisukohti seoses võimalusega aktiveerida poliitilise dialoogi ja koostöö lepingu peatamisklausel, arvestades, et Kuuba režiim on lepingu peamisi inimõigusi käsitlevaid klausleid pidevalt rikkunud;
7.	teeb presidendile ülesandeks edastada käesolev resolutsioon Kuuba režiimile, komisjoni asepresidendile ning liidu välisasjade ja julgeolekupoliitika kõrgele esindajale, komisjonile, liikmesriikidele, ÜRO‑le ning Ladina‑Ameerika ja Kariibi Riikide Ühendusele.

